100. dan škole

Ideja se pojavila jednog dana kada sam pravila razredni stotični kvadrat. Prošle godine pohađajući korakovski seminar, zapisujući u kratkim crtama mnoštvo ideja , zapisala sam i sljedeće: 2. Razred- proslava 100. dana škole. Stavljajući stotični kvadrat na zid pojasnila sam djeci kako ćemo svaki dan obojiti jedan kvadratić na našem velikom kvadratu. Kada dođemo do broja 100 proslavit ćemo taj dan na jedan poseban način. Radne dane bojili smo jednom, a neradne dane drugom bojom. Djeca su s nestrpljenjem očekivala svaki idući dan. Zbrajali su i oduzimali, računajući koliko nam je dana ostalo do proslave, te ispravljali jedni druge u pogrešnim računima.

Razmišljajući o aktivnostima koje ćemo provesti toga dana odlučila sam pokušati potražiti pomoć i na Internetu. Ono što je kod nas nešto novo u Americi je već jako dobro razrađeno, pa postoje čak i knjige pod nazivom 100. day of school. Oni računaju samo radne dane, tako da taj dan obilježavaju u veljači. Ja sam se odlučila za verziju brojanja i radnih i neradnih dana , pošto sam osmislila neke aktivnosti vezane uz predstojeće božićne blagdane.

**SLIJED AKTIVNOSTI ZA PROSLAVU 100. DANA ŠKOLE**

PRETHODNI ZADACI ZA UČENIKE I RODITELJE: Svaki učenik je trebao pronaći 100 istovjetnih manjih predmeta, staviti ih u kutiju ili neprozirnu vrećicu i sastaviti zagonetku o svom „blagu“.Nitko ne smije odati koje predmete će donijeti u školu. Osim toga, svatko je trebao izrezati i 25 trakica (10x2,5 cm) od šarenog papira.

Jednu majku sam zamolila da ispeče veliku tortu u obliku brojke 100.

PRETHODNI ZADACI ZA UČITELJICU:

* Ispeći jedan dan prije punu vrećicu kokica( stare kokice se lakše nižu na konac)
* donijeti vagu i načiniti tablicu za upisivanje težine zagonetnih predmeta
* pripremiti tanjure i pribor za jelo
* napraviti mini tablice 10x10 kvadratića
* pripremiti plakate za matematičke zadatke
* izraditi predložak za buduću slikovnicu 100.DAN ŠKOLE

UVODNO PITANJE: Što je teže: 100 kg knjiga ili 100 kg jastuka?

Djeca su bila zbunjena i davala su uglavnom netočne odgovore, te nam je trebalo vremena da pojasnimo točan odgovor.

1.AKTIVNOST: Učenici jedan po jedan izlaze pred ostale noseći svoje zagonetne paketiće i čitaju zagonetke sastavljene kod kuće, a ostali pogađaju o čemu se radi. Na kraju odlučujemo koje je zagonetne predmete bilo najteže pogoditi, koji su bili najmaštovitiji i sl.

2 AKTIVNOST: Procijeniti čija je zbirka predmeta najteža, a čija najlakša.

Predmeti se važu i upisuje se težina u pripremljenu tablicu. Sve obavljaju učenici.

3.AKTIVNOST: Koliko puta možeš napisati pisanim slovima“sto“ u 100 sekundi( natjecanje)

Tko zna izračunati: Nastava počinje u 8 sati. Koliko će sati biti nakon 100 minuta?

4. AKTIVNOST: Podijeliti učenike u skupine. Svaka skupina na jedan veliki papir sastavlja popis od 100 imenica.

5. AKTIVNOST: pokušati procijeniti i u bilježnicu zapisati koliko će šalica kokica biti od 100 zrna kukuruza. Nakon procjene pekli smo kokice. Samo je jedan učenik pravilno procijenio.

6. AKTIVNOST:rješavanje matematičkih zadataka

Svaka skupina učenika dobije plakat sa slikama prehrambenih proizvoda i njihovim cijenama. Zadatak za svakog učenika: Pokušajte izračunati što sve možete kupiti za 100 kn. U računanju treba doći što bliže broju 100. Možete kupiti i nekoliko istih proizvoda. U bilježnicu napišite što ste sve kupili, koliko to košta , zbrojite i na kraju izračunajte koliko vam je još novaca ostalo.

MATEMATIČKA IGRA: Svaki par ima dvije kockice. Najprije kocke baca jedan učenik i zapisuje dobiveni broj( npr. 2 i 6 = 26 ili 62) Zatim baca ponovno te,zapi-suje i brojeve drugog bacanja. Zbraja dobivene brojeve. Tada to isto čini drugi učenik. Pobjednik je onaj čiji je zbroj bliži broju 100.

7. AKTIVNOST:Predvidjeti gdje će završiti najveći učenik ako napravi 100 koraka iz učionice( odrediti put). Procjene učenici pišu u bilježnice. Zatim isti zadatak ima i najniža učenica.

Za vrijeme njihovog koračanja van učionice mi igramo igru pogađanja zamišljenog broja. Netko zamisli broj do 100. Ostali pogađaju o kojem se broju radi. Postavljaju pitanja na koja se smije odgovarati samo s DA ili NE. Ako je odgovor DA imaju pravo ponovno pitati, a ako je odgovor NE pitanje postavlja sljedeći učenik. Ako učenik kaže pogrešan broj ispada iz igre. Primjeri pitanja; Je li broj dvoznamenkast? Je li veći od 30? Je li paran? Ima li u sebi znamenku 2?

8.AKTIVNOST: radimo vježbe: 10 čučnjeva, 10 skokova, 10 kruženja glavom, 10 vjetrenjača. 10 škljocanja prstima, 10 doticanja prstiju na nogama, 10 poskoka na jednoj nozi, 10 poskoka na drugoj nozi, 10 pljeskanja i 10 puta unakrsnog hvatanja za nos i uho.

9. AKTIVNOST: U kvadrat ( 10x10 kvadratića) upisati redom slova svoga imena ( svako slovo u jedan kvadratić). Svako slovo imena obojiti drugom bojom. Čije ime završava točno u 100. kvadratiću?

10. AKTIVNOST: Jedna skupina učenika od kokica prvi lance( 100 kokica u jednom lancu), a druga skupina pravi lance od izrezanih trakica papira( također 100 u jednom lancu). Tim smo lancima ukrasili naš bor.

Negdje između svih ovih aktivnosti koje su tekle jedna za drugom bez velikog i malog odmora ( jer djeca uopće nisu tražila odmor) izrezali smo veliku tortu **100** i zasladili se. Na stolovima su stajali i tanjuri s kokicama koje sam stalno morala peći.

Dan smo završili podjelom budućih slikovnica 100. dan škole. Svaki učenik je za zadaću dobio papire sa započetim rečenicama:

MOGU NAPISATI 100\_\_\_\_\_\_\_\_\_\_\_\_\_\_\_

MOGU NABROJATI 100\_\_\_\_\_\_\_\_\_\_\_\_\_\_\_\_\_\_

VIDIO( VIDJELA) SAM 100\_\_\_\_\_\_\_\_\_\_\_\_\_\_\_\_\_\_\_\_\_

MOGU POJESTI 100\_\_\_\_\_\_\_\_\_\_\_\_\_\_\_\_\_\_\_\_\_\_\_

ŽELIM 100\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MOGU NACRTATI 100\_\_\_\_\_\_\_\_\_\_\_\_\_\_\_\_\_\_\_

Iznad tih rečenica su učenici nacrtali ono o čemu su pisali.

Kući smo otišli puni utisaka i učenici i ja. Dan je bio puno naporniji od uobičajenog dana, ali taj se napor isplatio. Kroz brojne aktivnosti prošli smo i matematiku i hrvatski jezik i likovni odgoj.

Zadaće koje sam željela ostvariti i u tome uspjela su sljedeće:

* ponoviti imenice, pisanje velikog slova u imenima ljudi i naselja
* utvrditi zbrajanje brojeva do 100
* razvijati sposobnost procjene kao osnove za daljnje usvajanje matematičkih pojmova
* razvijati sposobnosti promatranja, mišljenja,uočavanja, zaključivanja
* poticati znatiželju i maštu
* razvijati sposobnosti slušanja i govorenja
* poticati aktivno te suradničko učenje
* stvarati vedro ozračje
* poticati osjećaj zadovoljstva pri učenju
* razvijati finu motoriku ruke
* razvijati upornost i samopouzdanje

**Nadam se da sam dala maleni poticaj učiteljima koji žele u svoj svakodnevni rad ponekad unijeti promjene i nove ideje. Vjerujte- isplati se. I djeci i sebi pružite nove doživljaje. Dovoljan je i maleni pomak od uobičajene prakse da bismo se svi osjećali odlično.











